Historia e Radio Kukësit

**Radio Kukësi** është një institucion mediatik publik që u themelua në tetor të vitit 1959. Më 16 tetor 1959 katër altoparlantë që vareshin në pemët e qytetit të vjetër të Kukësit, përhapën një sigël zanore “Ju flet Kukësi”. Kjo datë hapi rrugën e një radioje, e cila në jetën e saj të gjatë do të bëhej një mundesi e informimit në gjuhën shqipe. Radio Kukesi i afirmoi vlerat në ruajtjen e ndjenjës kombëtare të gjuhës, kulturës dhe historisë, sidomos te shqiptarët.

## Historiku
Në një godinë njëkatëshe nisën punën një grup i vogël gazetarësh e teknikësh, që merreshin për herë të parë me ngritjen e një radioje në një transmetim prej 1 ore. Historia e kësaj radioje mbart vështirësi të mëdha. Pas mbytjes së qytetit, radioja ndërroi godinën, duke u vendosur në Kukësin e Ri dhe më pas në godinën e re, ku është edhe sot. Për një dekadë Radio Kukësi transmetoi me fuqi 1 KW, ndërsa në vitin 1969 u fuqizua me transmetues 16 KW me valë të mesme 245 m dhe me valë të shkurtra 45,5 m. Këto valë mbërritën në Kosovë, Maqedoni dhe u dëgjuan deri në vendet skandinave, Kinë dhe Kore. Nëpërmjet valëve të kësaj radioje propagandoheshin traditat shqiptare. Kjo ngjallte atdhedashuri për kombin shqiptar. Muzika shqiptare popullore ka qenë baza e fonetekës me mbi 20 mijë tituj, ndër më të pasurat në vend. Këngët e para ishin ato të trimërisë. Radioja ishte me antena të drejtuara nga objektivi që ishte Kosova dhe trevat shqiptare jashtë kufijve administrative të Shqipërisë. Kosova mbetet auditori më i madh, sepse në shumë pika u vendosën antena në kufi, për të mbuluar gjithë zonën e Kosovës. Ajo që ndodhte në Shqipëri përcillej në Kosovë vetëm nga Radio Kukësi. Kjo radio shënoi kulmin e saj në vitet ’90, kur në emisione të posaçme për Kosovën përmbushi boshllëkun informativ, kulturor të krijuar pas suspendimit  të Radiotelevizionit të Prishtinës. Një nga arritjet e veta është shënuar edhe në vitin 1999, kur ka transmetuar 24 orë në ditë, duke u bërë inkurajuese e fitoreve  në luftën  për çlirimin e Kosovës..

Që nga 1 qershori i vitit 2009 Radio Kukësi ka kaluar në transmetim 24 orësh. Radio Kukësi vitet e fundit ka shënuar hopin cilësor në prezantimin e problematikës dhe arritjeve të Qarkut dhe më gjerë në Televizionin Publik Shqiptar. Ajo është e dyta në vend për nga rëndësia dhe numri i dëgjuesve pas Radio Tiranës. Disa nga gazetarët e Radio Kukësit janë: Jonuz Hallaqi, Sulejman Dida, Blerina Halili, Mirjana Perzhita, Rexhep Shehu, Klementina Dika dhe Zaim Basha. Radio Kukesi ka partnerë të fuqishëm mediatikë si: Radion DW, Radio Kosovën, BBC-ën dhe Zërin e Amerikës.

## Problematika e trajtuara ndër vite
*Rritja e ndjenjës atdhetare
*Luftërat e Kosovës për liri e pavarësi
*Jehona e luftës nacional-çlirimtare
*Arsimi, bujqësia, shëndeti, kultura dhe sporti
*Zhvillimet demokratike dhe toleranca
*Integrimi euroatlantik i vendit
*Arritjet në infrastrukturë  
*Demaskimi i revizionizmit jugosllav,atij kinez, imperializmit amerikan dhe socialimperializmit sovjetik.
*Përfundimi i elekrifikimit
*Përfundimi i ndërtimit të qytetit të ri dhe 13 fshatrave të reja që do të përmbyteshin nga ujrat e Liqenit të Fierzës
*Propagandimi i traditave të popullit tonë
*Forcimi i rendit kooperativist, sigurimi i bukës në vend.

## Referimet